title: Provedbena uredba Komisije (EU) 2018/252 оd 19. veljače 2018. o izvanrednim mjerama potpore tržištu za sektor peradarstva u Francuskoj

text:
               20.2.2018

               HR

               Službeni list Europske unije

               L 46/1

         PROVEDBENA UREDBA KOMISIJE (EU) 2018/252
   оd 19. veljače 2018.
   o izvanrednim mjerama potpore tržištu za sektor peradarstva u Francuskoj
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 220. stavak 1. točku (a),
   budući da:

               (1)

               U razdoblju između 1. prosinca 2016. i 30. lipnja 2017. Francuska je potvrdila i prijavila brojne slučajeve izbijanja visokopatogene influence ptica podtipa H5. Ukupno je potvrđeno 486 slučajeva izbijanja te bolesti u Francuskoj. Pogođene vrste su patke, guske, purani, biserke, prepelice te pilići, kokoši, pijetlovi, kopuni, tovljene kokoši (poulard), mlade kokoši i kokoši nesilice vrste Gallus domesticus.

               (2)

               Francuska je odmah i učinkovito poduzela sve potrebne mjere za zdravlje životinja i veterinarske mjere u skladu s Direktivom Vijeća 2005/94/EZ (2).

               (3)

               Francuska je posebice poduzela mjere kontrole i praćenja i preventivne mjere te utvrdila zaražena i ugrožena područja („regulirana područja”) u skladu s provedbenim odlukama Komisije (EU) 2017/247 (3), (EU) 2017/417 (4), (EU) 2017/554 (5), (EU) 2017/696 (6), (EU) 2017/780 (7) i (EU) 2017/1139 (8). U cilju kontrole i sprečavanja širenja bolesti Francuska je nametnula dva skupa mjera: prvi se odnosi na ograničenja u pogledu kretanja ptica, zabranu smještanja ptica i produljena razdoblja mirovanja na peradarskim gospodarstvima na reguliranim područjima uspostavljenima nakon izbijanja visokopatogene influence ptica podtipa H5, a drugi se skup mjera odnosi na dodatno produljenje razdoblja mirovanja i zabranu smještanja ptica do 28. svibnja 2017. na gospodarstvima s patkama i guskama smještenima na reguliranim područjima na dan 31. ožujka 2017.

               (4)

               Primjenom tih mjera Francuska je uspjela spriječiti širenje te bolesti te je iskorijeniti. Mjere za zdravlje životinja i veterinarske mjere na razini Unije i nacionalnoj razini primjenjivale su se do 29. rujna 2017. na svim relevantnim gospodarstvima.

               (5)

               Francuska je obavijestila Komisiju da su nužne zdravstvene i veterinarske mjere primijenjene radi sprečavanja širenja bolesti i njezina iskorjenjivanja pogodile velik broj gospodarskih subjekata te da su ti subjekti pretrpjeli gubitke prihoda koji nisu prihvatljivi za financijski doprinos Unije u skladu s Uredbom (EU) br. 652/2014 Europskog parlamenta i Vijeća (9).

               (6)

               Komisija je 12. travnja, 3. kolovoza, i 13. studenoga 2017. zaprimila službene zahtjeve Francuske za djelomično financiranje određenih izvanrednih mjera u skladu s člankom 220. stavkom 3. Uredbe (EU) br. 1308/2013.

               (7)

               Kao posljedica primijenjenih mjera za zdravlje životinja i veterinarskih mjera produljena su razdoblja mirovanja, zabranjeno je smještanje ptica i ograničeno je kretanje na svim vrstama peradarskih gospodarstava na reguliranim područjima uspostavljenima nakon izbijanja visokopatogene influence ptica podtipa H5. To se odnosilo na sljedeće vrste: patke, guske, purane, biserke, prepelice te piliće, kokoši, pijetlove, kopune, tovljene kokoši (poulard), mlade kokoši i kokoši nesilice vrste Gallus domesticus. To je dovelo do gubitka u proizvodnji peradi na tim gospodarstvima. Stoga je primjereno nadoknaditi te gubitke.

               (8)

               Kao posljedica primijenjenih mjera za zdravlje životinja i veterinarskih mjera smještanje pataka i gusaka na svim gospodarstvima smještenima na reguliranim područjima bilo je zabranjeno do 28. svibnja 2017. To je dovelo do gubitka u proizvodnji mesa peradi na tim gospodarstvima s patkama i guskama. Stoga je primjereno nadoknaditi te gubitke.

               (9)

               U skladu s člankom 220. stavkom 5. Uredbe (EU) br. 1308/2013 Unija sudjeluje u financiranju izvanrednih mjera potpore tržištu u iznosu od 50 % troškova koje snosi Francuska. Nakon razmatranja zahtjeva koji je zaprimila od Francuske Komisija bi trebala utvrditi maksimalne količine prihvatljive za financiranje u pogledu svake izvanredne mjere potpore tržištu.

               (10)

               Kako bi se izbjegao rizik od prekomjerne kompenzacije, trebalo bi na temelju tehničkih i gospodarskih studija ili računovodstvenih dokumenata utvrditi paušalni iznos djelomičnog financiranja na odgovarajućoj razini za svaku životinju i proizvod u skladu s kategorijama proizvedenih životinja s obzirom na vrstu i proizvodnu metodu (standardna proizvodnja, slobodni uzgoj, certificirana proizvodnja u okviru nacionalnog programa, certificirana proizvodnja u okviru programa Label Rouge, proizvodnja obuhvaćena zaštićenom oznakom zemljopisnog podrijetla (ZOZP)) te s obzirom na dužinu opskrbnog lanca (dugi opskrbni lanac za proizvođače peradi koji proizvode samo žive životinje i kratki opskrbni lanac za proizvođače peradi koji proizvode žive životinje i od njih proizvode prerađene proizvode).

               (11)

               Kako bi se izbjegao rizik od dvostrukog financiranja, pretrpljeni gubitci ne smiju biti prethodno nadoknađeni državnim potporama ili osiguranjem, a djelomično financiranje Unije u skladu s ovom Uredbom trebalo bi ograničiti na prihvatljive životinje i proizvode za koje nije primljen nikakav financijski doprinos Unije na temelju Uredbe (EU) br. 652/2014.

               (12)

               Opseg i trajanje izvanrednih mjera potpore tržištu predviđenih ovom Uredbom trebalo bi ograničiti na razinu koja je nužno potrebna za potporu tržištu. Konkretno, izvanredne mjere potpore tržištu trebalo bi primjenjivati samo na proizvodnju peradi na gospodarstvima smještenima na reguliranim područjima i za vrijeme trajanja mjera za zdravlje životinja i veterinarskih mjera utvrđenih u zakonodavstvu Unije i francuskom zakonodavstvu, a koje se odnose na predmetnih 486 slučajeva izbijanja visokopatogene influence ptica potvrđenih između 1. prosinca 2016. i 30. lipnja 2017. i na regulirana područja na dan 31. ožujka 2017.

               (13)

               Kako bi se osigurala fleksibilnost u slučaju da se broj neproizvedenih životinja prihvatljivih za naknadu razlikuje od maksimalnog broja utvrđenog u ovoj Uredbi, koji se temelji na procjenama, naknada se uz određena ograničenja može prilagoditi ako se poštuje maksimalan iznos izdataka koje djelomično financira Unija.

               (14)

               Radi dobrog proračunskog upravljanja tim izvanrednim mjerama potpore tržištu, samo isplate korisnicima koje Francuska izvrši najkasnije do 30. rujna 2018. trebale bi biti prihvatljive za djelomično financiranje Unije. Ne bi se trebao primjenjivati članak 5. stavak 2. Delegirane uredbe Komisije (EU) br. 907/2014 (10).

               (15)

               Radi osiguranja prihvatljivosti i ispravnosti isplata, Francuska bi trebala provoditi ex ante kontrole.

               (16)

               Kako bi se Uniji omogućila provedba financijske kontrole, Francuska bi trebala obavijestiti Komisiju o poravnanju plaćanja.

               (17)

               Kako bi Francuska mogla odmah provoditi mjere utvrđene ovom Uredbom, ova bi Uredba trebala stupiti na snagu sljedećeg dana od dana objave u Službenom listu Europske unije.

               (18)

               Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

         DONIJELA JE OVU UREDBU:
   Članak 1.
   Unija osigurava djelomično financiranje u iznosu od 50 % troškova koje snosi Francuska za potporu tržištu peradi, koje je znatno pogodilo 486 slučajeva izbijanja visokopatogene influence ptica podtipa H5 koje je u razdoblju između 1. prosinca 2016. i 30. lipnja 2017. zabilježila i prijavila Francuska.
   Članak 2.
   Izdaci koje snosi Francuska prihvatljivi su za djelomično financiranje Unije samo:

               (a)

               za vrijeme primjene mjera za zdravlje životinja i veterinarskih mjera utvrđenih u zakonodavstvu Unije i francuskom zakonodavstvu iz Priloga; i

               (b)

               za peradarska gospodarstva koja su podvrgnuta mjerama za zdravlje životinja i veterinarskim mjerama i koja se nalaze na područjima navedenima u zakonodavstvu Unije i francuskom zakonodavstvu iz Priloga („regulirana područja”); i

               (c)

               ako ih je Francuska isplatila korisnicima najkasnije do 30. rujna 2018. Ne primjenjuje se članak 5. stavak 2. Delegirane uredbe (EU) br. 907/2014; i

               (d)

               ako za životinju ili proizvod za razdoblje navedeno u stavku (a) nije primljena nikakva naknada u obliku državne potpore ili osiguranja ni nikakav financijski doprinos Unije na temelju Uredbe (EU) br. 652/2014.

         Članak 3.
   1.   Maksimalna razina djelomičnog financiranja Unije iznosi 32 500 000 EUR, raščlanjeno kako slijedi:

               (a)

               Za gubitak u proizvodnji pataka i gusaka smještenih na reguliranim područjima primjenjuje se sljedeći paušalni iznos po životinji:

                           i.

                           Za proizvođače s kratkim opskrbnim lancem:

                                       —

                                       patke mulard, početna faza tova, obuhvaćene oznakom KN 0105 99 10:
                                       0,24 EUR po životinji za maksimalno 420 877 životinja;

                                       —

                                       patke mulard, tovljene, obuhvaćene oznakom KN 0105 99 10:
                                       1,13 EUR po životinji za maksimalno 469 483 životinje;

                                       —

                                       patke mulard, završna faza tova, obuhvaćene oznakom KN 0105 99 10:
                                       4,41 EUR po životinji za maksimalno 596 122 životinje;

                                       —

                                       patke mulard obuhvaćene oznakom KN 0105 99 10, cijeli trupovi:
                                       2,20 EUR po životinji za maksimalno 624 494 životinje;

                                       —

                                       patke mulard obuhvaćene oznakom KN 0105 99 10, isječene na komade:
                                       4,275 EUR po životinji za maksimalno 434 960 životinja;

                                       —

                                       patke mulard obuhvaćene oznakom KN 0105 99 10, prerađene:
                                       19,055 EUR po životinji za maksimalno 152 038 životinja;

                                       —

                                       guske, početna faza tova, obuhvaćene oznakom KN 0105 99 20:
                                       2,455 EUR po životinji za maksimalno 5 625 životinja;

                                       —

                                       guske obuhvaćene oznakom KN 0105 99 20, cijeli trupovi:
                                       10,595 EUR po životinji za maksimalno 9 832 životinje;

                                       —

                                       guske obuhvaćene oznakom KN 0105 99 20, prerađene:
                                       23,33 EUR po životinji za maksimalno 3 004 životinje;

                                       —

                                       patke obuhvaćene oznakom KN 0105 99 10, za pečenje:
                                       5,16 EUR po životinji za maksimalno 215 životinja,

                                       —

                                       guske obuhvaćene oznakom KN 0105 99 20, za pečenje:
                                       11,505 EUR po životinji za maksimalno 215 životinja;

                           ii.

                           Za proizvođače s dugim opskrbnim lancem:

                                       —

                                       patke mulard, početna faza tova, obične, sa ZOZP-om i oznakom Label Rouge, obuhvaćene oznakom KN 0105 99 10:
                                       0,24 EUR po životinji za maksimalno 7 681 851 životinju;

                                       —

                                       patke mulard, tovljene, obične, obuhvaćene oznakom KN 0105 99 10:
                                       0,515 EUR po životinji za maksimalno 456 754 životinje;

                                       —

                                       patke mulard, tovljene, sa ZOZP-om, obuhvaćene oznakom KN 0105 99 10:
                                       0,68 EUR po životinji za maksimalno 6 464 618 životinja;

                                       —

                                       patke mulard, tovljene, s oznakom Label Rouge, obuhvaćene oznakom KN 0105 99 10:
                                       0,81 EUR po životinji za maksimalno 724 618 životinja;

                                       —

                                       patke mulard, završna faza tova, obične, obuhvaćene oznakom KN 0105 99 10:
                                       1,48 EUR po životinji za maksimalno 776 279 životinja;

                                       —

                                       patke mulard, završna faza tova, sa ZOZP-om, obuhvaćene oznakom KN 0105 99 10:
                                       1,645 EUR po životinji za maksimalno 5 929 395 životinja;

                                       —

                                       patke mulard, završna faza tova, s oznakom Label Rouge, obuhvaćene oznakom KN 0105 99 10:
                                       2,63 EUR po životinji za maksimalno 633 228 životinja;

                                       —

                                       mošusne patke, obične, obuhvaćene oznakom KN 0105 99 10:
                                       0,48 EUR po životinji za maksimalno 104 958 životinja;

                                       —

                                       mošusne patke, certificirane, obuhvaćene oznakom KN 0105 99 10:
                                       0,585 EUR po životinji za maksimalno 215 životinja,

                                       —

                                       mošusne patke, s oznakom Label Rouge, obuhvaćene oznakom KN 0105 99 10:
                                       0,625 EUR po životinji za maksimalno 215 životinja,

                                       —

                                       mošusne patke obuhvaćene oznakom KN 0105 99 10:
                                       1,1325 EUR po životinji za maksimalno 2 000 životinja;

                                       —

                                       guske, tovljene, obuhvaćene oznakom KN 0105 99 20:
                                       2,855 EUR po životinji za maksimalno 26 572 životinje;

                                       —

                                       guske, završna faza tova, obuhvaćene oznakom KN 0105 99 20:
                                       5,54 EUR po životinji za maksimalno 19 082 životinje;

               (b)

               Za gubitak u proizvodnji peradi, osim pataka i gusaka, smještene na reguliranim područjima primjenjuje se sljedeći paušalni iznos po životinji i po danu:

                           i.

                           Za proizvođače s kratkim opskrbnim lancem:

                                       —

                                       pilići obuhvaćeni oznakom KN 0105 94 00, cijeli trupovi:
                                       0,02459 EUR po životinji po danu za maksimalno 178 319 životinja;

                                       —

                                       pilići obuhvaćeni oznakom KN 0105 94 00, isječeni na komade:
                                       0,03776 EUR po životinji i po danu za maksimalno 2 097 životinja;

                                       —

                                       pilići obuhvaćeni oznakom KN 0105 94 00, prerađeni:
                                       0,086 EUR po životinji i po danu za maksimalno 705 životinja,

                                       —

                                       biserke obuhvaćene oznakom KN 0105 99 50, cijeli trupovi:
                                       0,021335 EUR po životinji i po danu za maksimalno 4 181 životinju;

                                       —

                                       biserke obuhvaćene oznakom KN 0105 99 50, isječene na komade:
                                       0,032765 EUR po životinji i po danu za maksimalno 215 životinja,

                                       —

                                       purani obuhvaćeni oznakom KN 0105 99 30, cijeli trupovi:
                                       0,045895 EUR po životinji i po danu za maksimalno 215 životinja,

                                       —

                                       purani obuhvaćeni oznakom KN 0105 99 30, isječeni na komade:
                                       0,070485 EUR po životinji i po danu za maksimalno 215 životinja,

                                       —

                                       kopuni obuhvaćeni oznakom KN 0105 94 00, cijeli trupovi:
                                       0,038595 EUR po životinji i po danu za maksimalno 215 životinja,

                                       —

                                       tovljene kokoši (poulard) obuhvaćene oznakom KN 0105 94 00, cijeli trupovi:
                                       0,045085 EUR po životinji i po danu za maksimalno 215 životinja,

                           ii.

                           Za proizvođače s dugim opskrbnim lancem:

                                       —

                                       pilići i pijetlovi, obični, obuhvaćeni oznakom KN 0105 94 00:
                                       0,00191 EUR po životinji i po danu za maksimalno 2 235 243 životinje;

                                       —

                                       pilići, s oznakom Label Rouge ili iz slobodnog uzgoja, obuhvaćeni oznakom KN 0105 94 00:
                                       0,004165 EUR po životinji i po danu za maksimalno 5 904 353 životinje;

                                       —

                                       pilići, iz ekološkog uzgoja, obuhvaćeni oznakom KN 0105 94 00:
                                       0,00505 EUR po životinji i po danu za maksimalno 295 130 životinja;

                                       —

                                       biserke, obične, obuhvaćene oznakom KN 0105 99 50:
                                       0,002325 EUR po životinji i po danu za maksimalno 25 166 životinja;

                                       —

                                       biserke, s oznakom Label Rouge i iz slobodnog uzgoja, obuhvaćene oznakom KN 0105 99 50:
                                       0,003655 EUR po životinji i po danu za maksimalno 484 740 životinja;

                                       —

                                       purani, obični, obuhvaćeni oznakom KN 0105 99 30:
                                       0,005195 EUR po životinji i po danu za maksimalno 66 237 životinja;

                                       —

                                       purani, s oznakom Label Rouge ili iz slobodnog uzgoja, obuhvaćeni oznakom KN 0105 99 30:
                                       0,00654 EUR po životinji i po danu za maksimalno 215 životinja,

                                       —

                                       prepelice, obične, obuhvaćene oznakom KN 0106 39 80:
                                       0,000605 EUR po životinji i po danu za maksimalno 2 407 761 životinju;

                                       —

                                       prepelice, s oznakom Label Rouge ili iz slobodnog uzgoja, obuhvaćene oznakom KN 0106 39 80:
                                       0,00107 EUR po životinji i po danu za maksimalno 922 861 životinju;

                                       —

                                       kopuni obuhvaćeni oznakom KN 0105 94 00:
                                       0,009475 EUR po životinji i po danu za maksimalno 215 životinja,

                                       —

                                       tovljene kokoši (poulard) obuhvaćene oznakom KN 0105 94 00:
                                       0,006575 EUR po životinji i po danu za maksimalno 215 životinja,

                           iii.

                           Za proizvođače pilića u početnoj fazi tova:

                                       —

                                       pilići, početna faza tova, obuhvaćeni oznakom KN 0105 94 00:
                                       0,013135 EUR po životinji i po danu za maksimalno 135 489 životinja;

                                       —

                                       biserke, početna faza tova, obuhvaćene oznakom KN 0105 99 50:
                                       0,00812 EUR po životinji i po danu za maksimalno 5 004 životinje;

                                       —

                                       purani, početna faza tova, obuhvaćeni oznakom KN 0105 99 30:
                                       0,01261 EUR po životinji i po danu za maksimalno 215 životinja,

                           iv.

                           Za proizvođače kokoši nesilica:

                                       —

                                       mlade kokoši nesilice, obične, obuhvaćene oznakom KN 0105 94 00:
                                       0,00182 EUR po životinji i po danu za maksimalno 127 001 životinju;

                                       —

                                       mlade kokoši nesilice iz stajskog uzgoja, obuhvaćene oznakom KN 0105 94 00:
                                       0,002545 EUR po životinji i po danu za maksimalno 25 460 životinja;

                                       —

                                       mlade kokoši nesilice, iz ekološkog uzgoja, obuhvaćene oznakom KN 0105 94 00:
                                       0,00197 EUR po životinji i po danu za maksimalno 215 životinja,

                                       —

                                       kokoši nesilice u kavezima, obuhvaćene oznakom KN 0105 94 00:
                                       0,004275 EUR po životinji i po danu za maksimalno 118 675 životinja;

                                       —

                                       kokoši nesilice iz stajskog uzgoja, obuhvaćene oznakom KN 0105 94 00:
                                       0,00575 EUR po životinji i po danu za maksimalno 215 životinja,

                                       —

                                       kokoši nesilice iz slobodnog uzgoja, obuhvaćene oznakom KN 0105 94 00:
                                       0,00867 EUR po životinji i po danu za maksimalno 33 273 životinje;

                                       —

                                       kokoši nesilice s oznakom Label Rouge, obuhvaćene oznakom KN 0105 94 00:
                                       0,009585 EUR po životinji i po danu za maksimalno 215 životinja,

                                       —

                                       kokoši nesilice iz ekološkog uzgoja, obuhvaćene oznakom KN 0105 94 00:
                                       0,01306 EUR po životinji i po danu za maksimalno 46 887 životinja.

         2.   Ako broj neproizvedenih životinja prihvatljivih za naknadu premašuje maksimalan broj životinja po stavci iz stavka 1., izdaci prihvatljivi za djelomično financiranje Unije mogu se prilagoditi po stavci i prelaziti iznose koji proizlaze iz primjene maksimalnog broja životinja po stavci, uz uvjet da ukupni iznos usklađenja ostane ispod 10 % maksimalne razine izdataka koje sufinancira Unija iz članka 3. stavka 1.
   Članak 4.
   Francuska provodi administrativne i fizičke kontrole u skladu s člancima 58. i 59. Uredbe (EU) br. 1306/2013 Europskog parlamenta i Vijeća (11).
   Francuska posebno provjerava:

               (a)

               prihvatljivost podnositelja zahtjeva za potporu;

               (b)

               za svakog prihvatljivog podnositelja: prihvatljivost, količinu i stvarni gubitak u proizvodnji;

               (c)

               da ni jedan prihvatljivi podnositelj zahtjeva nije primio sredstva iz drugih izvora za nadoknadu gubitaka iz članka 2.

         Prihvatljivim podnositeljima zahtjeva za koje su administrativne kontrole dovršene potpora se može isplatiti prije dovršetka svih kontrola, a osobito kontrola onih podnositelja zahtjeva koji su odabrani za kontrole na terenu.
   Ako se prihvatljivost podnositelja zahtjeva ne potvrdi, potpora se vraća i primjenjuju se sankcije.
   Članak 5.
   Francuska obavješćuje Komisiju o poravnanju isplata.
   Članak 6.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. veljače 2018.

            Za Komisiju

            Predsjednik

         Jean-Claude JUNCKER

      (1)  SL L 347, 20.12.2013., str. 671.

      (2)  Direktiva Vijeća 2005/94/EZ od 20. prosinca 2005. o mjerama Zajednice u vezi s kontrolom influence ptica i o stavljanju izvan snage Direktive 92/40/EEZ (SL L 10, 14.1.2006., str. 16.).

      (3)  Provedbena odluka Komisije (EU) 2017/247 оd 9. veljače 2017. o zaštitnim mjerama povezanima sa slučajevima izbijanja visokopatogene influence ptica u određenim državama članicama (SL L 36, 11.2.2017., str. 62.).

      (4)  Provedbena odluka Komisije (EU) 2017/417 od 7. ožujka 2017. o izmjeni Priloga Provedbenoj odluci (EU) 2017/247 o zaštitnim mjerama povezanima sa slučajevima izbijanja visokopatogene influence ptica u određenim državama članicama (SL L 63, 9.3.2017., str. 177.).

      (5)  Provedbena odluka Komisije (EU) 2017/554 od 23. ožujka 2017. o izmjeni Priloga Provedbenoj odluci (EU) 2017/247 o zaštitnim mjerama povezanima sa slučajevima izbijanja visokopatogene influence ptica u određenim državama članicama (SL L 79, 24.3.2017., str. 15.).

      (6)  Provedbena odluka Komisije (EU) 2017/696 od 11. travnja 2017. o izmjeni Priloga Provedbenoj odluci (EU) 2017/247 o zaštitnim mjerama povezanima sa slučajevima izbijanja visokopatogene influence ptica u određenim državama članicama (SL L 101, 13.4.2017., str. 80.).

      (7)  Provedbena odluka Komisije (EU) 2017/780 od 3. svibnja 2017. o izmjeni Priloga Provedbenoj odluci (EU) 2017/247 o zaštitnim mjerama povezanima sa slučajevima izbijanja visokopatogene influence ptica u određenim državama članicama (SL L 116, 5.5.2017., str. 30.).

      (8)  Provedbena odluka Komisije (EU) 2017/1139 od 23. lipnja 2017. o izmjeni Priloga Provedbenoj odluci (EU) 2017/247 o zaštitnim mjerama povezanima sa slučajevima izbijanja visokopatogene influence ptica u određenim državama članicama (SL L 164, 27.6.2017., str. 59.).

      (9)  Uredba (EU) br. 652/2014 Europskog parlamenta i Vijeća od 15. svibnja 2014. o utvrđivanju odredaba za upravljanje rashodima koji se odnose na prehrambeni lanac, zdravlje i dobrobit životinja te na biljno zdravstvo i biljni reprodukcijski materijal, o izmjeni direktiva Vijeća 98/56/EZ, 2000/29/EZ i 2008/90/EZ, uredbi (EZ) br. 178/2002, (EZ) br. 882/2004 i (EZ) br. 396/2005 Europskog parlamenta i Vijeća, Direktive 2009/128/EZ Europskog parlamenta i Vijeća i Uredbe (EZ) br. 1107/2009 Europskog parlamenta i Vijeća te o stavljanju izvan snage odluka Vijeća 66/399/EEZ, 76/894/EEZ i 2009/470/EZ (SL L 189, 27.6.2014., str. 1.).

      (10)  Delegirana uredba Komisije (EU) br. 907/2014 оd 11. ožujka 2014. o dopuni Uredbe (EU) br. 1306/2013 Europskog parlamenta i Vijeća u pogledu agencija za plaćanja i ostalih tijela, financijskog upravljanja, poravnanja računa, jamstava i upotrebe eura (SL L 255, 28.8.2014., str. 18.).

      (11)  Uredba (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 352/78, (EZ) br. 2799/98, (EZ) br. 814/2000, (EZ) br. 1290/2005 i (EZ) 485/2008 (SL L 347, 20.12.2013., str. 549.).

      PRILOG

         Regulirana područja i razdoblja iz članka 2.

      Dijelovi Francuske i razdoblja utvrđeni u skladu s Direktivom 2005/94/EZ i definirani u sljedećim aktima:

                  —

                  Provedbena odluka Komisije (EU) 2017/247 оd 9. veljače 2017. o zaštitnim mjerama povezanima sa slučajevima izbijanja visokopatogene influence ptica u određenim državama članicama (SL L 36, 11.2.2017., str. 62.).

                  —

                  Provedbena odluka Komisije (EU) 2017/417 od 7. ožujka 2017. o izmjeni Priloga Provedbenoj odluci (EU) 2017/247 o zaštitnim mjerama povezanima sa slučajevima izbijanja visokopatogene influence ptica u određenim državama članicama (SL L 63, 9.3.2017., str. 177.).

                  —

                  Provedbena odluka Komisije (EU) 2017/554 od 23. ožujka 2017. o izmjeni Priloga Provedbenoj odluci (EU) 2017/247 o zaštitnim mjerama povezanima sa slučajevima izbijanja visokopatogene influence ptica u određenim državama članicama (SL L 79, 24.3.2017., str. 15.).

                  —

                  Provedbena odluka Komisije (EU) 2017/696 od 11. travnja 2017. o izmjeni Provedbene odluke (EU) 2017/247 o zaštitnim mjerama povezanima sa slučajevima izbijanja visokopatogene influence ptica u određenim državama članicama (SL L 101, 13.4.2017., str. 80.).

                  —

                  Provedbena odluka Komisije (EU) 2017/780 od 3. svibnja 2017. o izmjeni Priloga Provedbenoj odluci (EU) 2017/247 o zaštitnim mjerama povezanima sa slučajevima izbijanja visokopatogene influence ptica u određenim državama članicama (SL L 116, 5.5.2017., str. 30.).

                  —

                  Provedbena odluka Komisije (EU) 2017/1139 od 23. lipnja 2017. o izmjeni Priloga Provedbenoj odluci (EU) 2017/247 o zaštitnim mjerama povezanima sa slučajevima izbijanja visokopatogene influence ptica u određenim državama članicama (SL L 164, 27.6.2017., str. 59.).

                  —

                  Odluka od 31. ožujka 2017. o utvrđivanju dodatnih mjera za sprečavanje, nadzor i suzbijanje visokopatogene influence ptica u nekim dijelovima državnog područja (Službeni list Francuske Republike od 2.4.2017., tekst 24 od 71).

                  —

                  Odluke prefektura o proglašenju zaraze zbog slučajeva izbijanja visokopatogene ptičje gripe potvrđenih između 1. prosinca 2016. i 30. lipnja 2017.).

                  —

                  Odluke prefektura o ukidanju proglašenja zaraze zbog slučajeva izbijanja visokopatogene ptičje gripe potvrđenih između 1. prosinca 2016. i 30. lipnja 2017.).


title: Provedbena uredba Komisije (EU) 2018/258 оd 21. veljače 2018. o izmjeni Provedbene uredbe (EU) br. 725/2011 radi njezina prilagođavanja promjeni regulatornog ispitnog postupka i pojednostavljivanja administrativnih postupaka za zahtjeve i certifikaciju (Tekst značajan za EGP. )

text:
                  22.2.2018

                  HR

                  Službeni list Europske unije

                  L 49/1

            PROVEDBENA UREDBA KOMISIJE (EU) 2018/258
      оd 21. veljače 2018.
      o izmjeni Provedbene uredbe (EU) br. 725/2011 radi njezina prilagođavanja promjeni regulatornog ispitnog postupka i pojednostavljivanja administrativnih postupaka za zahtjeve i certifikaciju
      (Tekst značajan za EGP)
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EZ) br. 443/2009 Europskog parlamenta i Vijeća od 23. travnja 2009. o utvrđivanju standardnih vrijednosti emisija za nove osobne automobile u okviru integriranog pristupa Zajednice smanjenju emisija CO2 iz lakih vozila (1), a osobito njezin članak 12. stavak 2.,
      budući da:

                  (1)

                  Komisija je 1. lipnja 2017. prihvatila Globalno usklađeni ispitni postupak za laka vozila (WLTP) kako je utvrđen u Uredbi Komisije (EU) 2017/1151 (2). WLTP zamjenjuje Novi europski vozni ciklus (NEDC) iz Priloga XII. Uredbi Komisije (EZ) br. 692/2008 (3). Od 2021. sukladnost s ciljnim vrijednostima emisija CO2 iz Uredbe (EZ) br. 443/2009 provjerava se na temelju emisija CO2 utvrđenih u skladu s WLTP-om. Od tog se datuma i uštede CO2 koje se temelje na ekoinovacijama određuju na temelju WLTP-a.

                  (2)

                  Kako bi se uzele u obzir promjene regulatornog ispitnog postupka i postupak koreliranja vrijednosti CO2 prema WLTP-u s odgovarajućim vrijednostima CO2 prema NEDC-u iz Provedbene uredbe Komisije (EU) 2017/1153 (4), potrebno je izmijeniti Provedbenu uredbu Komisije (EU) br. 725/2011 (5).

                  (3)

                  Kako bi se osigurao nesmetan prelazak s NEDC-a na WLTP, trebalo bi biti moguće podnijeti zahtjev za odobrenje inovativne tehnologije kao ekoinovacije na temelju NEDC-a do 31. prosinca 2019. i na temelju WLTP-a od stupanja na snagu ove Uredbe.

                  (4)

                  Iako je Komisija odobrila više od dvadeset ekoinovacija, do 2017. njihovi su ih proizvođači primijenili u voznom parku u Europskoj uniji u prilično ograničenoj mjeri. Kako bi se promicalo znatnije uvođenje tih tehnologija i najbolje iskoristio potencijal za smanjivanje emisija CO2 iz osobnih automobila, postupak odobravanja i certifikacije trebalo bi pojednostavniti.

                  (5)

                  Smanjivanjem praga ušteda na 0,5 g CO2/km vjerojatno bi se pospješila veća primjena inovativnih tehnologija za smanjivanje emisija CO2. Međutim, kako bi se osiguralo da se te uštede CO2 stvarno i postignu, neophodno ih je vrlo precizno utvrđivati. Stoga je neophodno procijeniti i kvantificirati nepouzdanost povezanu s metodama koje se primjenjuju za dokazivanje ušteda i uzeti tu nepouzdanost u obzir kada homologacijsko tijelo potvrđuje uštede CO2. Primjereno je promjenu praga ušteda uskladiti s uvođenjem WLTP-a pa bi se stoga novi prag trebao primjenjivati za zahtjeve podnesene na temelju WLTP-a.

                  (6)

                  Za dokazivanje ušteda CO2, a radi poboljšavanja preciznosti i lakšeg utvrđivanja ušteda CO2, u slučajevima kada uštede ne ovise o vozilu trebalo bi biti moguće ispitivanje sastavnih dijelova.

                  (7)

                  Kako bi se olakšala certifikacija ušteda CO2 trebalo bi biti moguće da u prijavi za odobrenje inovativne tehnologije kao ekoinovacije podnositelj zahtjeva predloži, uz detaljnu metodu ispitivanja za utvrđivanje ušteda, pojednostavljenu metodu za procjenjivanje ušteda ili prethodno definirane uštede CO2. Kada se primjenjuju takve pojednostavljene metode ili prethodno definirane uštede CO2, uštede koje potvrđuju homologacijska tijela trebale bi biti utvrđene s rezervom, to jest odražavati najnižu razinu dokazanih ušteda.

                  (8)

                  Tehnologija koja je već neko vrijeme široko dostupna na tržištu ne može se smatrati inovativnom u smislu članka 12. Uredbe (EZ) br. 443/2009 te ne bi trebala biti prihvatljiva kao ekoinovacija. Kako bi se stvorili odgovarajući poticaji, opravdano je zamijeniti referentnu godinu 2009. dinamičnom referentnom godinom koja će služiti kao osnova pri određivanju inovativnosti određene tehnologije. Nova dinamična referentna godina trebala bi se primjenjivati na zahtjeve podnesene od 1. siječnja 2020.

                  (9)

                  Ako Komisija utvrdi, na temelju iskustva koje je stečeno ocjenjivanjem niza inovativnih tehnologija s istim svojstvima, da je nedvojbeno i na zadovoljavajući način dokazano da su takve tehnologije u skladu s kriterijima prihvatljivosti iz članka 12. Uredbe (EZ) br. 443/2009, ili ako inovativna tehnologija nije ovisna o parametrima određenog vozila određenog proizvođača, trebalo bi biti moguće odobriti inovativnu tehnologiju kao ekoinovaciju odlukom kojom se omogućuje svim proizvođačima da certificiraju uštede CO2 upućivanjem na tu odluku ako su ispunjeni uvjeti iz te odluke.

                  (10)

                  Za neke inovativne tehnologije potrebni su jaki statistički dokazi koji bi podupirali pretpostavke iz zahtjeva za odobrenje inovativne tehnologije kao ekoinovacije uz predložene parametre u metodi ispitivanja. Kako bi skupovi podataka bili što veći, trebalo bi biti moguće da skupina proizvođača ili isporučitelja podnese zahtjev zajedno. U tom slučaju ta bi skupina trebala moći podnijeti zahtjev koji uključuje nekoliko izvješća o provjeri, ako je to neophodno zbog povjerljivosti ili zaštite tržišnog natjecanja.

                  (11)

                  Kako bi se osiguralo da su certificirane uštede CO2 koje proizvođači koriste za svrhe sukladnosti s ciljnim vrijednostima vjerodostojne, Komisija bi trebala moći brzo reagirati i obavijestiti proizvođače ako primijeti bilo kakva odstupanja ili nedosljednosti u metodi ispitivanja ili inovativnoj tehnologiji koje bi mogle utjecati na razinu certificiranih ušteda, ili ako je se obavijesti o tome.

                  (12)

                  Iskustvo pokazuje da može biti neophodno prilagoditi metode ispitivanja iz odluka o odobravanju ekoinovacija, među ostalim kako bi se uzeo u obzir tehnički razvoj ili kako bi se proširilo područje primjene ekoinovacije na veći broj vozila. Stoga bi trebalo biti moguće da prvotni podnositelj zahtjeva i Komisija zatraže izmjenu tih odluka.

                  (13)

                  Provedbenu uredbu (EU) br. 725/2011 trebalo bi stoga na odgovarajući način izmijeniti.

                  (14)

                  Mjere predviđene ovom Uredbom u skladu su s mišljenjem Odbora za klimatske promjene,

            DONIJELA JE OVU UREDBU:
      Članak 1.
      Provedbena uredba (EU) br. 725/2011 mijenja se kako slijedi:

                  1.

                  Članak 2. mijenja se kako slijedi:

                              (a)

                              u stavku 2. prva rečenica zamjenjuje se sljedećim:
                              „Zahtjev za odobrenje inovativne tehnologije kao ekoinovacije može se podnijeti za određenu tehnologiju na temelju ove Uredbe ako su ispunjeni sljedeći uvjeti:”

                              (b)

                              u stavku 2., točka (a) zamjenjuje se sljedećim:

                                          „(a)

                                          za zahtjeve podnesene do 31. prosinca 2019., ta je tehnologija ugrađena u 3 % ili manje svih novih osobnih automobila koji su registrirani 2009. godine, a za zahtjeve podnesene od 1. siječnja 2020. u 3 % ili manje svih novih osobnih automobila registriranih u godini n – 4 pri čemu je n godina podnošenja zahtjeva;”;

                              (c)

                              dodaje se sljedeći stavak 3.:
                              „3.   Zahtjev za odobrenje inovativne tehnologije kao ekoinovacije može se podnijeti uz upućivanje na standardni ispitni postupak u skladu sa sljedećim:

                                          (a)

                                          novim europskim voznim ciklusom iz Priloga XII. Uredbi (EZ) br. 692/2008 do 31. prosinca 2019.;

                                          (b)

                                          globalno usklađenim ispitnim postupkom za laka vozila (WLTP) iz Uredbe Komisije (EU) 2017/1151 (*1) od 14. ožujka 2018.

                                 (*1)  Uredba Komisije (EU) 2017/1151 оd 1. lipnja 2017. o dopuni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) br. 1230/2012 te stavljanju izvan snage Uredbe Komisije (EZ) br. 692/2008 (SL L 175, 7.7.2017., str. 1.).”"

                  2.

                  Članak 3. mijenja se kako slijedi:

                              i.

                              točka (c) zamjenjuje se sljedećim:

                                          „(c)

                                          ‚podnositelj zahtjeva’ znači proizvođač ili isporučitelj ili skupina proizvođačâ ili isporučiteljâ koji predaju zahtjev za odobrenje inovativne tehnologije kao ekoinovacije;”;

                              ii.

                              dodaje se sljedeća točka (f):

                                          „(f)

                                          ‚podnositelj zahtjeva za izmjenu’ znači proizvođač ili isporučitelj ili skupina proizvođačâ ili isporučiteljâ koji podnose zahtjev za izmjenu odluke o odobrenju inovativne tehnologije kao ekoinovacije;”.

                  3.

                  Članak 4. mijenja se kako slijedi:

                              (a)

                              naslov se zamjenjuje sljedećim:
                              „Članak 4.
                              Zahtjev za odobrenje inovativne tehnologije kao ekoinovacije”;

                              (b)

                              stavak 2. mijenja se kako slijedi:

                                          i.

                                          uvodna rečenica zamjenjuje se sljedećom:
                                          „Zahtjev za odobrenje inovativne tehnologije kao ekoinovacije mora uključivati sljedeće:”;

                                          ii.

                                          točka (e) zamjenjuje se sljedećim:

                                                      „(e)

                                                      metodu koja će se primjenjivati za dokazivanje da se inovativnom tehnologijom smanjuju emisije CO2, uključujući upućivanje na primjenjivi standardni ispitni postupak u skladu s člankom 2. stavkom 3. ili, u slučaju da je Komisija već odobrila takvu metodu, upućivanje na odobrenu metodu;”;

                                          iii.

                                          umeće se sljedeća točka (ea):

                                                      „(ea)

                                                      prema potrebi, i dodatno uz metodu iz točke (e), pojednostavljenu metodu za procjenjivanje ušteda CO2 koje treba certificirati ili prethodno definirane vrijednosti uštede CO2 koje će se koristiti za svrhe potvrđivanja svih vozila s ugrađenom inovativnom tehnologijom;”;

                                          iv.

                                          u točki (f) podtočke i. i ii. zamjenjuju se sljedećim:

                                                      „i.

                                                      da se smanjenjem emisija postignutim upotrebom inovativne tehnologije kako je određena u skladu s točkom (e) i, ako je primjenjivo, točkom (ea) ispunjavaju relevantni pragovi utvrđeni člankom 9. stavkom 1., uzimajući u obzir moguće smanjivanje učinkovitosti tehnologije s vremenom;

                                                      ii.

                                                      da uštede CO2 zbog upotrebe inovativne tehnologije nisu obuhvaćene standardnim ispitnim ciklusom mjerenja CO2 iz članka 12. stavka 2. točke (c) Uredbe (EZ) br. 443/2009 ili su samo djelomično njime obuhvaćene, i kako je utvrđeno člankom 2. stavkom 3. ove Uredbe;”;

                                          v.

                                          Dodaje se točka iv.:

                                                      „iv.

                                                      je vrijednost smanjenja CO2 koja se pripisuje određenom vozilu u trenutku certifikacije primjenom pojednostavljene metode za procjenjivanje ili primjenom prethodno definiranih vrijednosti ušteda CO2 iz točke (ea) manja od smanjenja emisija koje je postignuto primjenom inovativne tehnologije kako je određeno primjenom metode ispitivanja iz točke (e) ili jednaka tom smanjenju, uključujući sve moguće interakcije s drugim odobrenim ekoinovacijama.”

                  4.

                  Članak 5. mijenja se kako slijedi:

                              (a)

                              naslov se zamjenjuje sljedećim:
                              „Članak 5.
                              Osnova i ekoinovacija”;

                              (b)

                              u stavku 1. točke (a) i (b) zamjenjuju se sljedećim:

                                          „(a)

                                          ekoinovativno vozilo u koje se ugrađuje inovativna tehnologija ili, prema potrebi, inovativnu tehnologiju kao odvojeni sastavni dio;

                                          (b)

                                          osnovno vozilo u koje se ne ugrađuje inovativna tehnologija, ali je u svim drugim aspektima identično ekoinovativnom vozilu ili, prema potrebi, osnovnu tehnologiju kao odvojeni sastavni dio.”;

                              (c)

                              stavak 2. zamjenjuje se sljedećim:
                              „2.   Ako podnositelj zahtjeva smatra da se informacije iz članaka 8. i 9. mogu dokazati na neki drugi način osim onih iz stavka 1., zahtjev za odobrenje inovativne tehnologije kao ekoinovacije mora sadržavati potrebne detalje kojima se opravdava takav zaključak i metodu kojom se dobivaju istovjetni rezultati.”;

                              (d)

                              dodaje se sljedeći stavak 3.:
                              „3.   Ako se zahtjev za odobrenje inovativne tehnologije kao ekoinovacije podnosi na temelju WLTP-a kako je navedeno u članku 2. stavku 3. točki (b), osnovno vozilo mora biti vozilo iz interpolacijske porodice koje predstavlja najgori slučaj za svrhe dokazivanja ušteda zbog ekoinovacije.
                              U slučaju iz točke 1.2.3.1. drugog podstavka Podpriloga 6. Prilogu XXI. Uredbi (EU) 2017/1151, osnovno vozilo je ispitno vozilo H.
                              Izbor osnovnog vozila mora biti potkrijepljen jakim i neovisnim statističkim dokazima na temelju kojih se mogu izvesti provjerljive pretpostavke o prikladnosti i reprezentativnosti osnovnog vozila.”

                  5.

                  Članak 7. mijenja se kako slijedi:

                              (a)

                              dodaje se sljedeći stavak 1.a:
                              „1.a   Ako je podnositelj zahtjeva skupina proizvođača ili isporučitelja primjenjuju se sljedeći uvjeti:

                                          (a)

                                          neovisno i ovlašteno tijelo obavlja provjere iz točaka (a) do (e) stavka 2. za svakog člana skupine podnositelja zahtjeva, prema potrebi, s obzirom na sadržaj zahtjeva za odobrenje inovativne tehnologije kao ekoinovacije;

                                          (b)

                                          ako je to potrebno zbog povjerljivosti ili zaštite tržišnog natjecanja, članovi skupine podnositelja zahtjeva mogu za isti zahtjev podnijeti više izvješća o provjeri za različite skupove podataka.”;

                              (b)

                              stavak 2. mijenja se kako slijedi:

                                          i.

                                          umeće se sljedeća točka (ca):

                                                      „(ca)

                                                      provjerava, kad je riječ o članku 4. stavku 2. točki (ea), da su pojednostavljena metoda za procjenjivanje ili prethodno definirane vrijednosti ušteda CO2 iz te točke primjerene za certificiranje ušteda CO2 za relevantna vozila iz točke članka 4. stavka 2. točke (d) i da ispunjavaju minimalne zahtjeve iz članka 4. stavka 2. točke (f) podtočke iv.;”;

                                          ii.

                                          dodaje se sljedeći podstavak:
                                          „Za potrebe točaka (c) i (ca) neovisno i ovlašteno tijelo dostavlja protokole za ispitivanje uspostavljene radi tih provjera.”;

                              (c)

                              u stavku 3. prvi podstavak zamjenjuje se sljedećim:
                              „Za potrebe certifikacije ušteda CO2 u skladu s člankom 11. neovisno ovlašteno tijelo, na zahtjev proizvođača, sastavlja izvješće o interakciji više ekoinovacija ugrađenih u jedan tip, inačicu ili izvedbu vozila, odnosno u interpolacijsku porodicu gdje je to primjenjivo.”

                  6.

                  Članak 8. mijenja se kako slijedi:

                              (a)

                              u stavku 1. točke (a) i (b) zamjenjuju se sljedećim:

                                          „(a)

                                          emisije CO2 iz osnovnog vozila i iz vozila s ekoinovacijom u kojem inovativna tehnologija radi, dobivene primjenom metode iz članka 4. stavka 2. točke (e), i, prema potrebi, primjenom pojednostavljene metode za procjenjivanje iz točke (ea) tog članka;

                                          (b)

                                          emisije CO2 iz osnovnog vozila i iz vozila s ekoinovacijom u kojem inovativna tehnologija radi, dobivene primjenom standardnog postupka ispitivanja iz članka 2. stavka 3. točke (a) ili (b).”;

                              (b)

                              u stavku 2. dodaje se sljedeći podstavak:
                              „Ako se zahtjev za odobrenje inovativne tehnologije kao ekoinovacije podnosi uz upućivanje na članak 2. stavak 3. točku (b), nepouzdanost se procjenjuje i kvantificira za svrhe određivanja uštede. Kvantificirana nepouzdanost oduzima se od ukupnih ušteda.”;

                              (c)

                              dodaje se sljedeći stavak 3.:
                              „3.   Za prethodno definirane vrijednosti ušteda CO2 koje su predložene u skladu s člankom 4. stavkom 2. točkom (ea), te se vrijednosti određuju na razini koja je manja od ukupnih ušteda određenih u skladu sa stavkom 2. ili jednaka njima.”

                  7.

                  Članak 9. mijenja se kako slijedi:

                              (a)

                              stavak 1. zamjenjuje se sljedećim:
                              „1.   Najmanje smanjenje ostvareno upotrebom inovativne tehnologije u skladu s člankom 8. stavkom 2. iznosi:

                                          (a)

                                          1 g CO2/km za zahtjeve podnesene s upućivanjem na članak 2. stavak 3. točku (a);

                                          (b)

                                          0,5 g CO2/km za zahtjeve podnesene s upućivanjem na članak 2. stavak 3. točku (b).”;

                              (b)

                              u stavku 2. riječi „standardnom ispitnom ciklusu” zamjenjuju se riječima „standardnom ispitnom postupku”.

                  8.

                  Naslov članka 10. zamjenjuje se sljedećim:
                  „Članak 10.
                  Ocjena zahtjeva za odobrenje inovativne tehnologije kao ekoinovacije”.

                  9.

                  Članak 11. mijenja se kako slijedi:

                              (a)

                              stavak 2. zamjenjuje se sljedećim:
                              „2.   Uštede CO2 ostvarene upotrebom ekoinovacije kojima je izdana potvrda i koje su dokazane u skladu s odgovarajućom odlukom o odobrenju inovativne tehnologije kao ekoinovacije, navode se odvojeno u homologacijskoj dokumentaciji i u certifikatu o sukladnosti u skladu s Direktivom 2007/46/EZ, na temelju ispitivanja koja provode tehničke službe u skladu s člankom 11. te direktive primjenom odobrenih metoda ispitivanja.
                              Podložno uvjetima odluke o odobrenju, kvantificirana nepouzdanost iz članka 8. stavka 2. oduzima se od ukupnih ušteda koje se podnose na certificiranje. Ako su uštede CO2, dobivene primjenom određene ekoinovacije za određeni tip, varijantu, izvedbu i, ako je primjenjivo, interpolacijsku porodicu, niže od graničnih vrijednosti određenih u članku 9. stavku 1., tim se uštedama ne izdaje potvrda.
                              Ako su prethodno definirane uštede CO2 utvrđene u skladu s člankom 4. stavkom 2. točkom (ea) navedene u odluci o odobrenju, predmetna vrijednost prethodno definiranih ušteda CO2 može se izravno unijeti u homologacijsku dokumentaciju, pod uvjetom da homologacijsko tijelo može potvrditi da je u vozilo ugrađena tehnologija u skladu sa specifikacijama iz odluke o odobrenju.”;

                              (b)

                              u stavku 4. drugom podstavku vrijednost „1 g CO2/km” zamjenjuje se vrijednošću „0,5 g CO2/km”.

                  10.

                  Članak 12. mijenja se kako slijedi:

                              (a)

                              u stavku 1. nakon drugog podstavka dodaje se sljedeći podstavak:
                              „Komisija također može, ako utvrdi ili je se obavijesti da u metodi ispitivanja ili u inovativnoj tehnologiji postoje odstupanja ili nedosljednosti u odnosu na podatke koje je dobila u okviru zahtjeva za odobrenje inovativne tehnologije kao ekoinovacije, o tome obavijestiti proizvođača.”;

                              (b)

                              stavak 3. zamjenjuje se sljedećim:
                              „3.   Proizvođač čije se potvrđene uštede CO2 više ne uzimaju u obzir može podnijeti zahtjev za izdavanje nove potvrde za predmetna vozila u skladu s postupkom koji je utvrđen člankom 11. ili može, prema potrebi, podnijeti zahtjev za izmjenu odluke o odobrenju u skladu s člankom 12.a, a taj zahtjev mora biti popraćen dokazima koji su potrebni za potvrđivanje primjerenosti metode ispitivanja i razine ušteda CO2 postignutih primjenom inovativne tehnologije.”

                  11.

                  Umeće se sljedeći članak 12.a:
                  „Članak 12.a
                  Izmjena odluke o odobrenju inovativne tehnologije kao ekoinovacije
                  1.   Proizvođač ili isporučitelj, uključujući prvotnog podnositelja zahtjeva, može Komisiji podnijeti zahtjev za izmjenu postojeće odluke o odobrenju. Takav zahtjev i sva prateća dokumentacija dostavljaju se i elektroničkom poštom ili elektroničkim nosačem podataka ili se šalju na poslužitelj kojim upravlja Komisija. Zahtjev u pisanom obliku mora sadržavati popis prateće dokumentacije.
                  2.   Uz zahtjev za izmjenu šalju se sljedeće informacije i dokazi:

                              (a)

                              detalji za kontakt podnositelja zahtjeva;

                              (b)

                              upućivanje na odluku o odobrenju koja se mijenja;

                              (c)

                              opis predloženih izmjena i sažetak tog opisa;

                              (d)

                              dokazi koji pokazuju nužnost i primjerenost izmjena;

                              (e)

                              dokazi da je smanjenje emisija postignuto upotrebom inovativne tehnologije kako je utvrđeno primjenom izmijenjene metode ispitivanja ili, prema potrebi, nove ili izmijenjene pojednostavljene metode za procjenjivanje, ili na temelju prethodno definiranih ušteda CO2, u skladu s odgovarajućim pragovima iz članka 9. stavka 1., uzimajući u obzir smanjivanje učinkovitosti tehnologije s vremenom;

                              (f)

                              posebno izvješće o provjeri koje sastavlja neovisno ovlašteno tijelo, i u kojem se provjerava sljedeće:

                                          i.

                                          da je izmijenjena ispitna metoda u skladu sa zahtjevima iz članka 6. stavka 1. i, ako je primjenjivo, sa zahtjevima iz članka 4. stavka 2. točke (f) podtočke iv.;

                                          ii.

                                          da je smanjenje emisija postignuto upotrebom inovativne tehnologije kako je utvrđeno primjenom izmijenjene metode ispitivanja ili, prema potrebi, nove ili izmijenjene pojednostavljene metode za procjenjivanje, ili na temelju prethodno definiranih ušteda CO2, u skladu s odgovarajućim pragovima iz članka 9. stavka 1., uzimajući u obzir smanjivanje učinkovitosti tehnologije s vremenom.

                        3.   Po primitku zahtjeva za izmjenu Komisija objavljuje sažetak opisa predloženih izmjena iz točke 2. podtočke (c).
                  4.   Komisija ocjenjuje zahtjev za izmjenu i u roku od devet mjeseci od primitka potpunog zahtjeva mijenja odluku o odobrenju, osim ako se pojave primjedbe u pogledu primjerenosti predloženih izmjena.
                  U izmijenjenoj odluci o odobrenju navodi se, prema potrebi, njezina primjenjivost i informacije potrebne za certifikaciju ušteda CO2 u skladu s člankom 11. ove Uredbe, podložno iznimkama od prava javnog pristupa dokumentima kako je definirano Uredbom (EZ) br. 1049/2001.
                  5.   Komisija može zahtijevati prilagodbe predloženih izmjena. U tom slučaju, Komisija se o sadržaju predloženih izmjena savjetuje s podnositeljem zahtjeva i drugim relevantnim dionicima, uključujući prvotnog podnositelja zahtjeva za odobrenje inovativne tehnologije kao ekoinovacije, i prema potrebi uzima u obzir zaprimljene primjedbe.
                  6.   Razdoblje ocjenjivanja može se produžiti za pet mjeseci ako Komisija utvrdi da zbog složenosti inovativne tehnologije i prateće metode ispitivanja ili zbog veličine i sadržaja zahtjeva ne može primjereno ocijeniti taj zahtjev unutar razdoblja za ocjenjivanje od devet mjeseci.
                  Komisija u roku od 40 dana od primitka zahtjeva obavješćuje podnositelja zahtjeva o produženju razdoblja za ocjenjivanje.
                  7.   Komisija može na vlastitu inicijativu u svakom trenutku izmijeniti odluku o odobrenju, posebno kako bi se uzeo u obzir tehnički napredak. Komisija se o izmjenama koje razmatra savjetuje s prvotnim podnositeljem zahtjeva za odobrenje inovativne tehnologije kao ekoinovacije i s ostalim relevantnim dionicima te prema potrebi uzima u obzir zaprimljene primjedbe.”

                  12.

                  Članak 14. briše se.

            Članak 2.
      Ova Uredba stupa na snagu dvadesetog dana od dana objave u Službenom listu Europske unije.

         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 21. veljače 2018.

               Za Komisiju

               Predsjednik

            Jean-Claude JUNCKER

         (1)  SL L 140, 5.6.2009., str. 1.

         (2)  Uredba Komisije (EU) 2017/1151 od 1. lipnja 2017. o dopuni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) br. 1230/2012 te stavljanju izvan snage Uredbe (EZ) br. 692/2008 (SL L 175, 7.7.2017., str. 1.).

         (3)  Uredba Komisije (EZ) br. 692/2008 od 18. srpnja 2008. o provedbi i izmjeni Uredbe (EZ) br. 715/2007 Europskog parlamenta i Vijeća o homologaciji motornih vozila s obzirom na emisije iz lakih osobnih i teretnih vozila (Euro 5 i Euro 6) i dostupnosti podataka za popravke i održavanje vozila (SL L 199, 28.7.2008., str. 1.).

         (4)  Provedbena uredba Komisije (EU) 2017/1153 od 2. lipnja 2017. o utvrđivanju metodologije za određivanje korelacijskih parametara nužnih za uzimanje u obzir promjene regulatornog ispitnog postupka i o izmjeni Uredbe (EU) br. 1014/2010 (SL L 175, 7.7.2017., str. 679.).

         (5)  Provedbena uredba Komisije (EU) br. 725/2011 od 26. srpnja 2011. o uspostavljanju postupka za odobravanje i certifikaciju inovativnih tehnologija za smanjenje emisija CO2 iz osobnih automobila sukladno Uredbi (EZ) br. 443/2009 Europskog parlamenta i Vijeća (SL L 194, 26.7.2011., str. 19.).


title: Provedbena uredba Komisije (EU) 2018/259 оd 21. veljače 2018. o izmjeni Provedbene uredbe (EU) br. 427/2014 radi njezina prilagođavanja promjeni regulatornog ispitnog postupka i pojednostavnjivanja administrativnih postupaka za zahtjeve i certifikaciju (Tekst značajan za EGP. )

text:
                  22.2.2018

                  HR

                  Službeni list Europske unije

                  L 49/9

            PROVEDBENA UREDBA KOMISIJE (EU) 2018/259
      оd 21. veljače 2018.
      o izmjeni Provedbene uredbe (EU) br. 427/2014 radi njezina prilagođavanja promjeni regulatornog ispitnog postupka i pojednostavnjivanja administrativnih postupaka za zahtjeve i certifikaciju
      (Tekst značajan za EGP)
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EU) br. 510/2011 Europskog parlamenta i Vijeća od 11. svibnja 2011. o utvrđivanju standardnih vrijednosti emisija za nova laka gospodarska vozila kao dio integriranog pristupa Unije s ciljem smanjivanja emisija CO2 iz osobnih i lakih gospodarskih vozila (1), a posebno njezin članak 12. stavak 2.,
      budući da:

                  (1)

                  Komisija je 1. lipnja 2017. prihvatila Globalno usklađeni ispitni postupak za laka vozila (WLTP) utvrđen u Uredbi Komisije (EU) 2017/1151 (2). WLTP zamjenjuje Novi europski vozni ciklus (NEDC) iz Priloga XII. Uredbi (EZ) br. 692/2008 (3). Od 2021. sukladnost s ciljanim vrijednostima emisija CO2 iz uredbe (EU) br. 510/2011 provjerava se na temelju emisija CO2 utvrđenih u skladu s WLTP-om. Od tog se datuma i uštede CO2 koje se temelje na ekoinovacijama određuju na temelju WLTP-a.

                  (2)

                  Kako bi se uzele u obzir promjene regulatornog ispitnog postupka i postupak koreliranja vrijednosti CO2 prema WLTP-u s odgovarajućim vrijednostima CO2 prema NEDC-u iz Provedbene uredbe Komisije (EU) 2017/1153 (4), potrebno je izmijeniti Provedbenu uredbu Komisije (EU) br. 427/2014 (5).

                  (3)

                  Kako bi se osigurao nesmetan prelazak s NEDC-a na WLTP, trebalo bi biti moguće podnijeti zahtjev za odobrenje inovativne tehnologije kao ekoinovacije na temelju NEDC-a do 31. prosinca 2019. i na temelju WLTP-a od stupanja na snagu ove Uredbe.

                  (4)

                  Iako je Komisija odobrila više od dvadeset ekoinovacija, do 2017. njihovi su ih proizvođači primijenili u voznom parku u Europskoj uniji u prilično ograničenoj mjeri. Kako bi se promicalo znatnije uvođenje tih tehnologija i najbolje iskoristio potencijal za smanjivanje emisija CO2 iz lakih gospodarskih vozila, postupak odobravanja i certifikacije trebalo bi pojednostavniti.

                  (5)

                  Smanjivanjem praga ušteda na 0,5 g CO2/km vjerojatno bi se pospješila veća primjena inovativnih tehnologija za smanjivanje emisija CO2. Međutim, kako bi se osiguralo da se te uštede CO2 stvarno i postignu, neophodno ih je je vrlo precizno utvrđivati. Stoga je neophodno procijeniti i kvantificirati nepouzdanost povezanu s metodama koje se primjenjuju za dokazivanje ušteda i uzeti tu nepouzdanost u obzir kada homologacijsko tijelo potvrđuje uštede CO2. Primjereno je promjenu praga ušteda uskladiti s uvođenjem WLTP-a pa bi se stoga novi prag trebao primjenjivati za zahtjeve podnesene na temelju WLTP-a.

                  (6)

                  Za dokazivanje ušteda CO2, a radi poboljšavanja preciznosti i lakšeg utvrđivanja ušteda CO2, u slučajevima kada uštede ne ovise o vozilu trebalo bi biti moguće ispitivanje samo sastavnih dijelova.

                  (7)

                  Kako bi se olakšala certifikacija ušteda CO2, trebalo bi biti moguće da u prijavi za odobrenje inovativne tehnologije kao ekoinovacije podnositelj zahtjeva predloži, uz detaljnu metodu ispitivanja za utvrđivanje ušteda, pojednostavnjenu metodu za procjenjivanje ušteda ili prethodno definirane uštede CO2. Kada se primjenjuju takve pojednostavnjene metode ili prethodno definirane uštede CO2, uštede koje potvrđuju homologacijska tijela trebale bi biti utvrđene s rezervom, to jest odražavati najnižu razinu dokazanih ušteda.

                  (8)

                  Tehnologija koja je već neko vrijeme široko dostupna na tržištu ne može se smatrati inovativnom u smislu članka 12. Uredbe (EU) br. 510/2011 te ne bi trebala biti prihvatljiva kao ekoinovacija. Kako bi se stvorili odgovarajući poticaji, opravdano je zamijeniti referentnu godinu 2009. dinamičnom referentnom godinom koja će služiti kao osnova pri određivanju inovativnosti određene tehnologije. Nova dinamična referentna godina trebala bi se primjenjivati na zahtjeve podnesene od 1. siječnja 2020.

                  (9)

                  Ako Komisija utvrdi, na temelju iskustva koje je stečeno ocjenjivanjem niza inovativnih tehnologija s istim svojstvima, da je nedvojbeno i na zadovoljavajući način dokazano da su takve tehnologije u skladu s kriterijima prihvatljivosti iz članka 12. Uredbe (EU) br. 510/2011, ili ako inovativna tehnologija nije ovisna o parametrima određenog vozila određenog proizvođača, trebalo bi biti moguće odobriti inovativnu tehnologiju kao ekoinovaciju odlukom kojom se omogućuje svim proizvođačima da certificiraju uštede CO2 upućivanjem na tu odluku ako su ispunjeni uvjeti iz te odluke.

                  (10)

                  Za neke inovativne tehnologije potrebni su jaki statistički dokazi koji bi podupirali pretpostavke iz zahtjeva za odobrenje inovativne tehnologije kao ekoinovacije uz predložene parametre u metodi ispitivanja. Kako bi skupovi podataka bili što veći, trebalo bi biti moguće da skupina proizvođača ili isporučitelja podnese zahtjev zajedno. U tom slučaju ta bi skupina trebala moći podnijeti zahtjev koji uključuje nekoliko izvješća o provjeri, ako je to neophodno zbog povjerljivosti ili zaštite tržišnog natjecanja.

                  (11)

                  Kako bi se osiguralo da su certificirane uštede CO2 koje proizvođači koriste za svrhe sukladnosti s ciljnim vrijednostima vjerodostojne, Komisija bi trebala moći brzo reagirati i obavijestiti proizvođače ako primijeti bilo kakva odstupanja ili nedosljednosti u metodi ispitivanja ili inovativnoj tehnologiji koje bi mogle utjecati na razinu certificiranih ušteda, ili ako je se obavijesti o tome.

                  (12)

                  Iskustvo pokazuje da može biti neophodno prilagoditi metode ispitivanja iz odluka o odobrenju ekoinovacija, među ostalim kako bi se uzeo u obzir tehnički razvoj ili kako bi se proširilo područje primjene ekoinovacije na veći broj vozila. Stoga bi trebalo biti moguće da prvotni podnositelj zahtjeva i Komisija zatraže izmjenu tih odluka.

                  (13)

                  Provedbenu uredbu (EU) br. 427/2014 trebalo bi stoga na odgovarajući način izmijeniti.

                  (14)

                  Mjere predviđene ovom Uredbom u skladu su s mišljenjem Odbora za klimatske promjene,

            DONIJELA JE OVU UREDBU:
      Članak 1.
      Provedbena uredba (EU) br. 427/2014 mijenja se kako slijedi:

                  1.

                  Članak 2. mijenja se kako slijedi:

                              (a)

                              u stavku 2. prva rečenica zamjenjuje se sljedećim:
                              „Zahtjev za odobrenje inovativne tehnologije kao ekoinovacije može se podnijeti za određenu tehnologiju na temelju ove Uredbe ako su ispunjeni sljedeći uvjeti:”;

                              (b)

                              u stavku 2., točka (a) zamjenjuje se sljedećim:

                                          „(a)

                                          za zahtjeve podnesene do 31. prosinca 2019. ta je tehnologija ugrađena u 3 % ili manje svih novih lakih gospodarskih vozila koja su registrirana 2009., a za zahtjeve podnesene od 1. siječnja 2020. u 3 % ili manje svih novih lakih gospodarskih vozila registriranih u godini n – 4 pri čemu je n godina podnošenja zahtjeva;”;

                              (c)

                              dodaje se sljedeći stavak 4.:
                              „4.   Zahtjev za odobrenje inovativne tehnologije kao ekoinovacije može se podnijeti uz upućivanje na standardni postupak ispitivanja u skladu sa sljedećim:

                                          (a)

                                          Novim europskim voznim ciklusom iz Priloga XII. Uredbi (EZ) br. 692/2008 do 31. prosinca 2019.;

                                          (b)

                                          Globalno usklađenim ispitnim postupkom za laka vozila iz Uredbe Komisije (EU) 2017/1151 (*1) od 14. ožujka 2018.

                                 (*1)  Uredba Komisije (EU) 2017/1151 оd 1. lipnja 2017. o dopuni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) br. 1230/2012 te stavljanju izvan snage Uredbe Komisije (EZ) br. 692/2008 (SL L 175, 7.7.2017., str. 1.).”"

                  2.

                  Članak 3. mijenja se kako slijedi:

                              (a)

                              točka 3. zamjenjuje se sljedećim:

                                          „3.

                                          ‚podnositelj zahtjeva’ znači proizvođač ili isporučitelj ili skupina proizvođačâ ili isporučiteljâ koji predaju zahtjev za odobrenje inovativne tehnologije kao ekoinovacije;”;

                              (b)

                              točka 6. zamjenjuje se sljedećim:

                                          „6.

                                          ‚podnositelj zahtjeva za izmjenu’ znači proizvođač ili isporučitelj ili skupina proizvođačâ ili isporučiteljâ koji podnose zahtjev za izmjenu odluke o odobrenju inovativne tehnologije kao ekoinovacije;”.

                  3.

                  Članak 4. mijenja se kako slijedi:

                              (a)

                              naslov se zamjenjuje sljedećim:
                              „Članak 4.
                              Zahtjev za odobrenje inovativne tehnologije kao ekoinovacije”;

                              (b)

                              stavak 2. mijenja se kako slijedi:

                                          i.

                                          uvodna rečenica zamjenjuje se sljedećom:
                                          „Zahtjev za odobrenje inovativne tehnologije kao ekoinovacije mora uključivati sljedeće:”

                                          ii.

                                          točka (e) zamjenjuje se sljedećim:

                                                      „(e)

                                                      metodu koja će se primjenjivati za dokazivanje da se inovativnom tehnologijom smanjuju emisije CO2, uključujući upućivanje na primjenjivi standardni ispitni postupak u skladu s člankom 2. stavkom 4. ili, u slučaju da je Komisija već odobrila takvu metodu, upućivanje na odobrenu metodu;”;

                                          iii.

                                          umeće se sljedeća točka (ea):

                                                      „(ea)

                                                      prema potrebi, i dodatno uz metodu iz točke (e), pojednostavnjenu metodu za procjenjivanje ušteda CO2 koje treba certificirati ili prethodno definirane vrijednosti uštede CO2 koje će se koristiti za svrhe potvrđivanja svih vozila s ugrađenom inovativnom tehnologijom;”;

                                          iv.

                                          u točki (f) podtočke i. i ii. zamjenjuju se sljedećim:

                                                      „i.

                                                      da se smanjenjem emisija postignutim upotrebom inovativne tehnologije kako je određena u skladu s točkom (e) i, ako je primjenjivo, točkom (ea) postižu relevantni pragovi utvrđeni člankom 9. stavkom 1., uzimajući u obzir moguće smanjivanje učinkovitosti tehnologije tijekom vremena;

                                                      ii.

                                                      da uštede CO2 zbog upotrebe inovativne tehnologije nisu obuhvaćene standardnim ispitnim postupkom mjerenja CO2 iz članka 12. stavka 2. točke (c) Uredbe (EU) br. 510/2011 ili su samo djelomično njime obuhvaćene, i kako je utvrđeno člankom 2. stavkom 4. ove Uredbe;”;

                                          v.

                                          u točki (f) dodaje se sljedeća podtočka iv.:

                                                      „iv.

                                                      da je, kad je riječ o točki (ea) ovog članka, vrijednost smanjenja CO2 koja se pripisuje određenom vozilu u trenutku certifikacije primjenom pojednostavnjene metode za procjenjivanje ili prethodno definiranih vrijednosti ušteda CO2 iz točke (ea) manja od smanjenja emisija koje je postignuto primjenom inovativne tehnologije kako je utvrđeno primjenom metode ispitivanja iz točke (e) ili jednaka tom smanjenju, uključujući sve moguće interakcije s drugim odobrenim ekoinovacijama.”

                  4.

                  Članak 5. mijenja se kako slijedi:

                              (a)

                              naslov se zamjenjuje sljedećim:
                              „Članak 5.
                              Osnova i ekoinovacija”;

                              (b)

                              U stavku 1. točke (a) i (b) zamjenjuju se sljedećim:

                                          „(a)

                                          ekoinovativno vozilo u koje će se ugraditi inovativna tehnologija ili, prema potrebi, inovativnu tehnologiju kao odvojeni sastavni dio;

                                          (b)

                                          osnovno vozilo u koje se ne ugrađuje inovativna tehnologija, ali je u svim drugim aspektima identično ekoinovativnom vozilu ili, prema potrebi, osnovnu tehnologiju kao odvojeni sastavni dio.”;

                              (c)

                              stavak 3. zamjenjuje se sljedećim:
                              „3.   Ako podnositelj zahtjeva smatra da se informacije iz članaka 8. i 9. mogu dokazati na neki drugi način osim onih iz stavka 1. ovog članka, zahtjev za odobrenje inovativne tehnologije kao ekoinovacije mora sadržavati potrebne detalje kojima se opravdava takav zaključak i metodu kojom se dobivaju istovjetni rezultati.”;

                              (d)

                              dodaje se sljedeći stavak 4.:
                              „4.   Ako se zahtjev za odobrenje inovativne tehnologije kao ekoinovacije podnosi na temelju WLTP-a, kako je navedeno u članku 2. stavku 4. točki (b), osnovno vozilo mora biti vozilo iz interpolacijske porodice ili porodice po matrici cestovnog otpora koje predstavlja najnepovoljniji scenarij za svrhe dokazivanja ušteda zbog ekoinovacije.
                              U slučaju iz Priloga XXI. Podpriloga 6. točke 1.2.3.1. drugog podstavka ili Priloga XXI. Podpriloga 7. točke 3.2.3.1. Uredbe (EU) 2017/1151, osnovno vozilo je ispitno vozilo H.
                              Izbor osnovnog vozila mora biti potkrijepljen jakim i neovisnim statističkim dokazima na temelju kojih se mogu izvesti provjerljive pretpostavke o prikladnosti i reprezentativnosti osnovnog vozila.”

                  5.

                  Članak 7. mijenja se kako slijedi:

                              (a)

                              dodaje se sljedeći stavak 1.a:
                              „1.a   Ako je podnositelj zahtjeva skupina proizvođača ili isporučitelja primjenjuju se sljedeći uvjeti:

                                          (a)

                                          neovisno ovlašteno tijelo obavlja provjere iz točaka (a) do (e) stavka 2. za svakog člana skupine podnositelja zahtjeva, prema potrebi, s obzirom na sadržaj zahtjeva za odobrenje inovativne tehnologije kao ekoinovacije;

                                          (b)

                                          ako je to potrebno zbog povjerljivosti ili zaštite tržišnog natjecanja, članovi skupine podnositelja zahtjeva mogu za isti zahtjev podnijeti više izvješća o provjeri za različite skupove podataka.”;

                              (b)

                              stavak 2. mijenja se kako slijedi:

                                          i.

                                          u prvom podstavku umeće se sljedeća točka (ca):

                                                      „(ca)

                                                      provjerava, kad je riječ o članku 4. stavku 2. točki (ea), da su pojednostavnjena metoda za procjenjivanje ili prethodno definirane vrijednosti ušteda CO2 iz te točke primjerene za certificiranje ušteda CO2 za relevantna vozila iz članka 4. stavka 2. točke (d) i da ispunjavaju minimalne zahtjeve iz članka 4. stavka 2. točke (f) podtočke iv.;”;

                                          ii.

                                          posljednji podstavak zamjenjuje se sljedećim:
                                          „Za potrebe točaka (c) i (ca) neovisno ovlašteno tijelo dostavlja protokole za ispitivanje uspostavljene radi tih provjera.”;

                              (c)

                              u stavku 3. prvi podstavak zamjenjuje se sljedećim:
                              „3.   Za potrebe potvrđivanja ušteda CO2 u skladu s člankom 11. neovisno ovlašteno tijelo, na zahtjev proizvođača, sastavlja izvješće o interakciji više ekoinovacija ugrađenih u jedan tip, inačicu ili izvedbu vozila, odnosno u interpolacijsku porodicu gdje je to primjenjivo.”;

                              (d)

                              stavak 4. briše se.

                  6.

                  Članak 8. mijenja se kako slijedi:

                              (a)

                              u stavku 1. točke (a) i (b) zamjenjuju se sljedećim:

                                          „(a)

                                          emisije CO2 iz osnovnog vozila i iz vozila s ekoinovacijom u kojem inovativna tehnologija radi, dobivene primjenom metode iz članka 4. stavka 2. točke (e), i, prema potrebi, primjenom pojednostavnjene metode za procjenjivanje iz točke (ea) tog članka;

                                          (b)

                                          emisije CO2 iz osnovnog vozila i iz vozila s ekoinovacijom u kojem inovativna tehnologija radi, dobivene primjenom standardnog postupka ispitivanja iz članka 2. stavka 4. točke (a) ili (b).”;

                              (b)

                              u stavku 2. dodaje se sljedeći podstavak:
                              „Ako se zahtjev za odobrenje inovattvne tehnologije kao ekoinovacije podnosi uz upućivanje na članak 2. stavak 4. točku (b), nepouzdanost se procjenjuje i kvantificira za svrhe određivanja uštede. Kvantificirana nepouzdanost oduzima se od ukupnih ušteda.”;

                              (c)

                              dodaje se sljedeći stavak 3.:
                              „3.   Za prethodno definirane vrijednosti ušteda CO2 koje su predložene u skladu s člankom 4. stavkom 2. točkom (ea) te se vrijednosti određuju na razini koja je manja od ukupnih ušteda određenih u skladu sa stavkom 2. ili jednaka njima.”

                  7.

                  Članak 9. mijenja se kako slijedi:

                              (a)

                              stavak 1. zamjenjuje se sljedećim:
                              „1.   Najmanje smanjenje ostvareno upotrebom inovativne tehnologije u skladu s člankom 8. stavkom 2. iznosi:

                                          (a)

                                          1 g CO2/km ako je zahtjev podnesen na temelju članka 2. stavka 4. točke (a);

                                          (b)

                                          0,5 g CO2/km ako je zahtjev podnesen na temelju članka 2. stavka 4. točke (b).”;

                              (b)

                              u stavku 2. riječi „standardnom ispitnom ciklusu” zamjenjuju se riječima „standardnom ispitnom postupku”.

                  8.

                  Naslov članka 10. zamjenjuje se sljedećim:
                  „Članak 10.
                  Ocjena zahtjeva za odobrenje inovativne tehnologije kao ekoinovacije”.

                  9.

                  Članak 11. mijenja se kako slijedi:

                              (a)

                              stavak 2. zamjenjuje se sljedećim:
                              „2.   Uštede CO2, ostvarene upotrebom ekoinovacije kojima je izdana potvrda i koje su dokazane u skladu s odgovarajućom odlukom o odobrenju inovativne tehnologije kao ekoinovacije, navode se odvojeno u homologacijskoj dokumentaciji i u certifikatu o sukladnosti u skladu s Direktivom 2007/46/EZ, na temelju ispitivanja koja provode tehničke službe u skladu s člankom 11. te direktive primjenom odobrenih metoda ispitivanja.
                              Podložno uvjetima odluke o odobrenju, kvantificirana nepouzdanost iz članka 8. stavka 2. oduzima se od ukupnih ušteda koje treba certificirati. Ako su uštede CO2 dobivene primjenom određene ekoinovacije za određeni tip, varijantu, izvedbu i, ako je primjenjivo, interpolacijsku porodicu niže od graničnih vrijednosti određenih u članku 9. stavku 1., tim se uštedama ne izdaje potvrda.
                              Ako su prethodno definirane uštede CO2 utvrđene u skladu s člankom 4. stavkom 2. točkom (ea) navedene u odluci o odobrenju, predmetna vrijednost prethodno definiranih ušteda CO2 može se izravno unijeti u homologacijsku dokumentaciju, pod uvjetom da homologacijsko tijelo može potvrditi da je u vozilo ugrađena tehnologija u skladu sa specifikacijama iz odluke o odobrenju.”;

                              (b)

                              u stavku 4. drugom podstavku vrijednost „1 g CO2/km” zamjenjuje se vrijednošću „0,5 g CO2/km”.

                  10.

                  Članak 12. mijenja se kako slijedi:

                              (a)

                              u stavku 1. nakon drugog podstavka dodaje se sljedeći podstavak:
                              „Komisija također može, ako utvrdi ili je se obavijesti da u metodi ispitivanja ili u inovativnoj tehnologiji postoje odstupanja ili nedosljednosti u odnosu na podatke koje je dobila u okviru zahtjeva za odobrenje inovativne tehnologije kao ekoinovacije, o tome obavijestiti proizvođača.”;

                              (b)

                              stavak 3. zamjenjuje se sljedećim:
                              „3.   Proizvođač čije se potvrđene uštede CO2 više ne uzimaju u obzir može podnijeti zahtjev za izdavanje nove potvrde za predmetna vozila u skladu s postupkom koji je utvrđen člankom 11. ili može, prema potrebi, podnijeti zahtjev za izmjenu odluke o odobrenju u skladu s člankom 12.a, a taj zahtjev mora biti popraćen dokazima koji su potrebni za potvrđivanje primjerenosti metode ispitivanja i razine ušteda CO2 postignutih primjenom inovativne tehnologije.”

                  11.

                  Umeće se sljedeći članak 12.a:
                  „Članak 12.a
                  Izmjena odluke o odobrenju inovativne tehnologije kao ekoinovacije
                  1.   Proizvođač ili isporučitelj, uključujući prvotnog podnositelja zahtjeva, može Komisiji podnijeti zahtjev za izmjenu postojeće odluke o odobrenju. Takav zahtjev i sva prateća dokumentacija dostavljaju se i elektroničkom poštom ili elektroničkim nosačem podataka ili se šalju na poslužitelj kojim upravlja Komisija. Zahtjev u pisanom obliku mora sadržavati popis prateće dokumentacije.
                  2.   Uz zahtjev za izmjenu prilažu se sljedeće informacije i dokazi:

                              (a)

                              detalji za kontakt podnositelja zahtjeva;

                              (b)

                              upućivanje na odluku o odobrenju koja se mijenja;

                              (c)

                              opis predloženih izmjena i sažetak tog opisa;

                              (d)

                              dokazi koji pokazuju nužnost i primjerenost izmjena;

                              (e)

                              dokazi da je smanjenje emisija postignuto upotrebom inovativne tehnologije, kako je utvrđeno primjenom izmijenjene metode ispitivanja ili, prema potrebi, nove ili izmijenjene pojednostavnjene metode za procjenjivanje, ili na temelju prethodno definiranih ušteda CO2, u skladu s odgovarajućim pragovima iz članka 9. stavka 1., uzimajući u obzir smanjivanje učinkovitosti tehnologije s vremenom.

                              (f)

                              posebno izvješće o provjeri koje sastavlja neovisno ovlašteno tijelo, i u kojem se provjerava sljedeće:

                                          —

                                          da je izmijenjena ispitna metoda u skladu sa zahtjevima iz članka 6. stavka 1. i, ako je primjenjivo, sa zahtjevima iz članka 4. stavka 2. točke (f) podtočke iv.;

                                          —

                                          da je smanjenje emisija postignuto upotrebom inovativne tehnologije, kako je utvrđeno primjenom izmijenjene metode ispitivanja ili, prema potrebi, nove ili izmijenjene pojednostavnjene metode za procjenjivanje, ili na temelju prethodno definiranih ušteda CO2, u skladu s odgovarajućim pragovima iz članka 9. stavka 1., uzimajući u obzir smanjivanje učinkovitosti tehnologije s vremenom.

                        3.   Po primitku zahtjeva za izmjenu Komisija objavljuje sažetak opisa predloženih izmjena iz stavka 2. točke (c).
                  4.   Komisija ocjenjuje zahtjev za izmjenu i u roku od devet mjeseci od primitka potpunog zahtjeva mijenja odluku o odobrenju, osim ako se pojave primjedbe u pogledu primjerenosti predloženih izmjena.
                  U izmijenjenoj odluci o odobrenju navodi se, prema potrebi, njezina primjenjivost i informacije potrebne za certifikaciju ušteda CO2 u skladu s člankom 11. ove Uredbe, podložno iznimkama od prava javnog pristupa dokumentima kako je definirano Uredbom (EZ) br. 1049/2001.
                  5.   Komisija može zahtijevati prilagodbe predloženih izmjena. U tom slučaju Komisija se o sadržaju predloženih izmjena savjetuje s podnositeljem zahtjeva i drugim relevantnim dionicima, uključujući prvotnog podnositelja zahtjeva za odobrenje inovativne tehnologije kao ekoinovacije, i prema potrebi uzima u obzir zaprimljene primjedbe.
                  6.   Razdoblje ocjenjivanja može se produžiti za pet mjeseci ako Komisija utvrdi da zbog složenosti inovativne tehnologije i prateće izmijenjene metode ispitivanja ili zbog veličine i sadržaja zahtjeva ne može primjereno ocijeniti taj zahtjev unutar razdoblja za ocjenjivanje od devet mjeseci.
                  Komisija u roku od 40 dana od primitka zahtjeva obavješćuje podnositelja zahtjeva o produženju razdoblja za ocjenjivanje.
                  7.   Komisija može na vlastitu inicijativu u svakom trenutku izmijeniti odluku o odobrenju, posebno kako bi se uzeo u obzir tehnički napredak. Komisija se o izmjenama koje razmatra savjetuje s prvotnim podnositeljem zahtjeva za odobrenje inovativne tehnologije kao ekoinovacije i s ostalim relevantnim dionicima te prema potrebi uzima u obzir zaprimljene primjedbe.”

            Članak 2.
      Ova Uredba stupa na snagu dvadesetog dana od dana objave u Službenom listu Europske unije.

         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 21. veljače 2018.

               Za Komisiju

               Predsjednik

            Jean-Claude JUNCKER

         (1)  SL L 145, 31.5.2011., str. 1.

         (2)  Uredba Komisije (EU) 2017/1151 od 1. lipnja 2017. o dopuni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) br. 1230/2012 te stavljanju izvan snage Uredbe (EZ) br. 692/2008 (SL L 175, 7.7.2017., str. 1.).

         (3)  Uredba Komisije (EZ) br. 692/2008 od 18. srpnja 2008. o provedbi i izmjeni Uredbe (EZ) br. 715/2007 Europskog parlamenta i Vijeća o homologaciji motornih vozila s obzirom na emisije iz lakih osobnih i teretnih vozila (Euro 5 i Euro 6) i dostupnosti podataka za popravke i održavanje vozila (SL L 199, 28.7.2008., str. 1.).

         (4)  Provedbena uredba Komisije (EU) 2017/1153 od 2. lipnja 2017. o utvrđivanju metodologije za određivanje korelacijskih parametara nužnih za uzimanje u obzir promjene regulatornog ispitnog postupka i o izmjeni Uredbe (EU) br. 1014/2010 (SL L 175, 7.7.2017., str. 679.).

         (5)  Provedbena uredba Komisije (EU) br. 427/2014 od 25. travnja 2014. o uspostavljanju postupka za odobravanje i certifikaciju inovativnih tehnologija za smanjenje emisija CO2 iz lakih gospodarskih vozila u skladu s Uredbom (EU) br. 510/2011 Europskog parlamenta i Vijeća (SL L 125, 26.4.2014., str. 57.).